Linus Nässén (jääkiekkoilija, 2000)

Håkan Linus Nässén (s. 17. toukokuuta 2000 Hönö, Ruotsi) on ruotsalainen jääkiekkoilija, joka pelaa SM-liigajoukkue Turun Palloseurassa. Hän on pelipaikaltaan keskushyökkääjä, mutta Nässén osaa pelata myös laidassa.
Ura.
Seuraura.
Nässén on Skärgårdens SK:n kasvatti. Hän siirtyi 14-vuotiaana Frölundan U16-joukkueeseen kaudeksi 2014–2015. Kaudella 2015–2016 Nässén oli U16 SM:ssä kuudella syöttöpisteellään joukkueensa paras syöttäjä Robin Sundmanin kanssa. Hän voitti kauden päätteeksi J18 Allsvenskanin mestaruuden. Nässén pelasi kauden aikana myös seitsemän ottelua Kungälvin J18-joukkueessa. Kauden 2016–2017 päätteeksi hän voitti Frölundassa J18 Allsvenskanin hopeaa ja kauden 2018–2019 päätteeksi pronssia.
Kaudella 2018–2019 Nässén debytoi Frölundan SHL-joukkueessa, jossa hän pelasi 27 runkosarjaottelua tehopistein 2+1=3 ja kuusi pudotuspeliottelua ilman tehopisteitä. Nässén pelasi myös kuusi Mestarien liigan ottelua tehden yhden maalin. Hän teki miesten pääsarjadebyyttinsä CHL:n avauskierroksella 30. elokuuta 2018 vieraissa itävaltalaista Vienna Capitalsia vastaan. Nässén merkittiin heti Frölundan ykkösketjun oikeaan laitaan Joel Lundqvistin ja Ryan Laschin viereen. Hän sai ottelussa jääaikaa 11.41 minuuttia. Nässén teki myös ensimmäisen pääsarjamaalinsa. Hänen osumansa jäi Frölundan 1–4-voittoon päättyneen ottelun voittomaaliksi. SHL-debyyttinsä Nässén teki runkosarjan avauskierroksella 15. syyskuuta 2018 Djurgårdenia vastaan. Hänet merkittiin Frölundan 13. hyökkääjäksi. SHL-uransa avausmaalin Nässén teki tapaninpäivänä 26. joulukuuta 2018 Luulajaa vastaan. Hän voitti sekä Ruotsin-mestaruuden että CHL:n mestaruuden. Nässén pelasi kauden aikana miesten pelejä myös kaksi ottelua lainalla Ruotsin kolmanneksi korkeimmalla sarjatasolla HockeyEttan-joukkue Hanhalsissa.
Toukokuussa 2019 Frölunda lainasi Nässénin ja Oliwer Fjellströmin koko kauden 2019–2020 kattavilla sopimuksella Ruotsin toiseksi korkeimmalle sarjatasolle HockeyAllsvenskan-joukkue Timråhon. Hän joutui kuitenkin jo harjoituskaudella sivuun selä rasitusmurtuman vuoksi. Nässén palasi kaukaloihin marraskuussa, mutta sai pian tämän jälkeen aivotärähdyksen, joka piti hänet sivussa muutaman ottelun ennen alle 20-vuotiaiden MM-kilpailuja. Tammikuun 2020 lopulla Nässén sai uuden aivotärähdyksen törmättyään ottelussa erotuomarin kanssa. Hän palasi kaukaloihin helmikuussa. Nässénin runkosarja jäi lopulta vain 21 ottelun mittaiseksi ja hän teki niissä tehot 5+8=13. Pudotuspeleissä Nässén pelasi yhden ottelun tehden yhden syöttöpisteen, kunnes koronaviruspandemia keskeytti kauden.
Kaudeksi 2020–2021 Nässén palasi Frölundan vahvuuteen. Hänen ensimmäinen kokonainen SHL-kautensa toi 46 runkosarjaottelua tehopistein 3+6=9 ja seitsemän pudotuspeliottelua tehden yhden syöttöpisteen. Tammikuussa 2021 Nässén teki seuran kanssa kaksivuotisen jatkosopimuksen, kuten taas joulukuussa 2022 kevääseen 2025 saakka. Kaudella 2023–2024 hän teki SHL:n yhden kauden piste-ennätyksensä tehoilla 4+15=19. Kaudella 2024–2025 Nässén kärsi nivusvammasta ja hänen runkosarjansa jäi 36 ottelun mittaiseksi.
Nässén siirtyi kaudeksi 2025–2026 vuoden mittaisella sopimuksella SM-liigajoukkue Turun Palloseuraan.
Maajoukkueura.
Nässén pelasi alle 20-vuotiaiden MM-kilpailuissa vuonna 2020, jolloin hän voitti pronssia. Nässén pelasi myös alle 18-vuotiaiden MM-kilpailuissa vuonna 2018, jolloin hän voitti pronssia. Nässén pelasi myös alle 18-vuotiaiden Ivan Hlinkan muistoturnauksessa vuonna 2017, jolloin hän voitti pronssia. Nässén pelasi myös World U-17 Hockey Challengessa vuonna 2016, jolloin hän voitti kultaa. Yhteensä Nässén on pelannut 11 nuorten ja 41 poikien maaottelua.
Pelityyli.
Elite Prospects-sivuston David Enbomin mukaan Nässén on loistava kahden suunnan hyökkääjä, joka pelaa hyvin molempiin kenttäpäätyihin. Hän osaa pelata sekä keskellä että laidassa. Nässénillä on hyvä laukaus ja hän on myös erinomainen joukkuepelaaja. Nässén ei ole kuitenkaan kovin nopea luistelija, mutta hän korvaa puutteensa kovalla työnteolla ja fiksuilla päätöksillä.
Nässénin esikuviin Frölundassa kuului Tomi Kallio, jonka mukaan häntä kutsuttiin seurassa nuorena lempinimellä "Lill-Kallio".